AfriForum sal Malema, EFF dalk laat bankrot verklaar | Maroela Media
AfriForum sal Julius Malema en die EFF moontlik bankrot moet laat verklaar in 'n poging om regskoste te verhaal wat deur Malema en die EFF aan die burgerregte-organisasie verskuldig is.
Dít volg nadat die balju op 9 November slegs bates ter waarde van R66 550 in die EFF se hoofkantoor in Johannesburg kon vind om op beslag te lê. Malema het ook in die openbaar aangedui dat hy geen geld het om AfriForum te betaal nie.
Malema en die EFF se bates is dus nie naastenby voldoende om hul skuld aan AfriForum te delg nie.
AfriForum het op 1 November 'n lasbrief by die hooggeregshof in Pretoria bekom om beslag te lê op die roerende bates van Malema én die EFF om 'n bedrag van R337 758,68 te delg wat deur Malema in sy persoonlike hoedanigheid en die EFF as party aan AfriForum verskuldig is. Dié bedrag is die totaal van drie kostebevele wat AfriForum sedert Maart 2017 teen hulle bekom het.
AfriForum sê Malema en die EFF het die afgelope week R126 703,59 aan AfriForum betaal, wat beteken dat die uitstaande bedrag wat in daardie stadium aan AfriForum verskuldig is R211 055,09 beloop het.
Ná die hooggeregshof Woensdag nóg twee kostebevele teen Malema en die EFF in AfriForum se guns toegestaan het, beloop Malema en die EFF se uitstaande skuld aan AfriForum na raming meer as R400 000.
Volgens Kallie Kriel, uitvoerende hoof van AfriForum, gaan dié organisasie in die komende week met sy regspan vergader om oor 'n strategie te besluit om die geld van Malema en die EFF te verhaal. Kriel sê dat AfriForum vasberade is om die verskuldigde bedrag van Malema en die EFF te bekom – selfs al vereis dit dat die EFF se bates opgeveil en Malema en die EFF bankrot verklaar word.
"Hoewel Malema poog om die EFF as 'n sterk magsfaktor voor te hou, wys die feite eerder dat die party wanfunksioneel is en hul regsoptrede en finansies swak bestuur," sê Kriel.
Volgens Kriel het Malema en die rooi barette se pogings om verantwoordelikheid vir hul optrede te probeer ontduik "nou geboemerang" en word daar met die kostebevele 'n duidelike boodskap aan hulle gestuur dat hulle nie bo die reg verhewe is nie.
Hy voeg by dat AfriForum die geld wat van Malema en sy party verhaal word, sal aanwend om onteiening sonder vergoeding en grondgryping – waarvan die EFF uitgesproke voorstaanders is – in die howe te beveg.
Die geld wat Malema en die EFF aan AfriForum skuld, vloei voort uit die saak waarin die hooggeregshof in Pretoria in Maart verlede jaar 'n interdik met koste in AfriForum se guns toegestaan het. Hiermee word Malema en die EFF verbied om mense aan te moedig om grond onwettig te beset.
Malema en die EFF het daarna 'n tersydestellingsaansoek teen die interdik ingedien, wat op 12 September verlede jaar aangehoor sou word. Die hof moes die saak egter uitstel nadat Malema en die EFF se hoofde van betoog laat ingedien is. Die regter het gevolglik 'n bestraffende kostebevel teen Malema en die EFF uitgereik.
Met die hofverskyning in Februarie vanjaar het Malema en die EFF se regsverteenwoordigers nie opgedaag nie en die saak is in AfriForum se guns beslis met die tersydestellingsaansoek wat met koste van die hand gewys is.
Nadat Malema en die EFF die hofbevel van 7 Maart 2017 geminag het deur voort te gaan om mense aan te moedig om grond onwettig te beset, het AfriForum 'n saak van minagting van die hof teen Malema en sy party aanhangig gemaak, wat op 14 November vanjaar 'n aanvang sou neem.
Malema en die EFF se regspan het hul antwoordende verklaring om die minagtingsaak teen te staan nie betyds ingedien nie, wat beteken dat die saak later aangehoor sal moet word. Op dié wyse het Malema en die EFF hulself nóg 'n kostebevel op die hals gehaal.
Malema en die EFF se poging om op 14 November 2018 'n dringende hofbevel te bekom wat AfriForum sou verhoed om die EFF se eiendom te verwyder en op 'n veiling te verkoop om regskoste te dek, het ook misluk. Die hof het beslis dat daar geen dringendheid aan dié saak is nie en het daarom nóg 'n kostebevel teen Malema en die EFF uitgereik.
AfriForum is besig met 'n baie nuttelose speletjie. My Pa het ons gewaarsku om weg te bly van boelies want hulle gebruik 'n totaal ander etiese meganisme wat jou wil dwing om na hulle vlak te daal. Wat help dit om die wurm sjirurgies uit 'n vrot appel te haal. Gaan jy die appel weer kan gebruik? Die persblootstelling is lekker en goedkoop, maar daar wag ander belangriker werk.
Verstaan die malemmer mannetjie nie hy blameer nou sy onbevoegde swart regspan wat nie weet hoe die reg werk nie hy gee dan voor swartmense is bevoeg hoor hy gaan nou kyk of hy nie selfs n bank kan stig na die mislukte vbs bank gefaal het
mooi so afriforum. daardie geld wat ek maandelings betaal is n groot winskoop. ek hoop nou nog meer mense sluit aan. beter as enige politieke party.
Julius ( pay back the money )! Malema, get your house in order!!! Die vbs bank ondersoek is ook op pad na julle toe!
Hulle sal op n punt moet betaal maar, dit sal met hulle meelopers se ledegelde gedoen word. Sodra dít gebeur sal daar n paar omgekrapte "vegters" wees en met die onlangse stigting van ander (radikale) partye sal die EFF gespuis hulle hande vol hê n oorloop stroom te stuit.